Våpenfunnet ble gjort på Humanistisk fakultet (HF) på universitetsområdet Blindern på formiddagen.

Rektor ved Universitetet i Oslo, Ole Petter Ottersen, bekrefter overfor NRK.no at det er gjort et våpenfunn, men vil ikke kommentere saken.

– Dette er vanskelig for meg å tolke. Det er politiet som må håndtere denne saken og derfor har vi overlevert den til dem, sier Ottersen.

Ingen er pågrepet i saken, men politiet har tatt inn én person til avhør.

Rutinesjekk

Etter det NRK erfarer ble funnet gjort i forbindelse med en rutinesjekk av skapene på Blindern.

Operasjonsleder Kjell Hjulstad i Oslo-politiet sier til NRK at det var et AG3-våpen som ble funnet på Blindern fredag formiddag.

– Våpenet ble funnet i et skap som sannsynligvis tilhører en av studentene, sier Hjulstad.

Ingen pågrepet

Han ønsker ikke å si noe om hvem som fant våpenet, og har ingen formening om våpenet var tenkt brukt på universitetetsområdet.

– I forhold til det som har skjedd i Oslo og på Utøya i senere tid, ser vi ingen sammenheng mellom funnet og terrorangrepet, understreker Hjulstad.

Politiet vet ikke hvem som eier våpenet og etterforsker saken videre. Ingen er foreløpig pågrepet, men politiet ser alvorlig på funnet.

Politiet har tatt inn én person til avhør lørdag kveld. Det er ikke kjent hvilken forbindelse han har til saken.

Ligget over tid

Universitetsområdet Blindern er det største området på UiO. Totalt har UiO 27.000 studenter og 6000 ansatte.

Etter det NRK erfarer ble våpenet funnet innpakket og i flere deler. Det bærer preg av å ha ligget slik over tid.

To etasjer over der funnet ble gjort er HF-fakultets biblotek. I etasjen over er det flere Auditorier, seminarrom, kollokvierom, pc-stuer og studentkontor.

Innholdet som skulle vises her støttes dessverre ikke lenger.